b'\n_START_ARTICLE_\nNebesa\n_START_PARAGRAPH_\nNeb\xc3\xa9sa pomenijo za vernike \xc5\xa1tevilnih verstev stanje ve\xc4\x8dne bla\xc5\xbeenosti in u\xc5\xbeitka. Tega so dele\xc5\xbeni dobri in pravi\xc4\x8dni po telesni smrti kot nagrado za svojo vernost. Popolno nasprotje nebes predstavlja pekel - kraj kazni za hudobne._NEWLINE_V kr\xc5\xa1\xc4\x8danstvu so nebesa predvsem stanje du\xc5\xa1e (in ne telesa). V pojmovanju preprostih ljudi se nebesa pogosto me\xc5\xa1ajo z rajem: rajski vrt (tudi Eden, Edenski vrt) je bil materialni kraj, kjer sta telesno \xc5\xbeivela Adam in Eva dokler nista gre\xc5\xa1ila. Za razliko od tega so nebesa nematerialna in naseljena predvsem z nematerialnimi bitji: v nebesih prebiva Bog z angeli. Poleg tega v nebesih prebivajo du\xc5\xa1e svetnikov, ki so dosegli zveli\xc4\x8danje. \xc5\xa0tevilni kristjani verujejo, da sta v nebesih \xc5\xbee zdaj dve osebi navzo\xc4\x8di tudi telesno: to sta Jezus in Marija._NEWLINE_\xc5\xa0tevilni kristjani verujejo tudi, da bo po koncu \xc4\x8dasov (po sodnem dnevu) Bog vse ljudi (ali vsaj vse dobre ljudi) telesno obudil in jih naselil v materialnem kraju ve\xc4\x8dnega u\xc5\xbeitka, kjer bodo \xc5\xbeiveli podobno kot sta Adam in Eva v rajskem vrtu. (V tem smislu je ena\xc4\x8denje nebes in edenskega vrta do neke mere pravilno.)'